b"\n_START_ARTICLE_\nRibera de Mentet\n_START_SECTION_\nTerme de Mentet\n_START_PARAGRAPH_\nLa Ribera de Mentet es forma a prop a l'oest del poble de Mentet per la uni\xc3\xb3 de la Ribera del Ressec i la Ribera de l'Alemany. Des d'aquest lloc s'adre\xc3\xa7a al nord-oest, i just al l\xc3\xadmit dels termes comunals de Mentet i de Nyer rep per l'esquerra la Ribera de Queret.\n_START_SECTION_\nL\xc3\xadmit dels termes de Mentet i de Nyer\n_START_PARAGRAPH_\nAproximadament al llarg de 350 metres, la Ribera de Mentet fa de termenal entre aquests dos termes, deixant a l'oest la Serra de Poca-roba i a l'est la partida de Mentet de la Farga Vella. Despr\xc3\xa9s entra plenament en el terme comunal de Nyer.\n_START_SECTION_\nTerme de Nyer\n_START_PARAGRAPH_\nEl recorregut d'aquest riu pel terme de Nyer \xc3\xa9s sinu\xc3\xb3s i enmig d'un paisatge tan trencat, que no permet el pas de cap carretera o cam\xc3\xad que permeti de remuntar el riu fins al poble on s'origina. Aix\xc3\xad, l'acc\xc3\xa9s al poble de Mentet s'ha de fer des de Pi de Conflent a trav\xc3\xa9s del Coll de Mentet._NEWLINE_Despr\xc3\xa9s del breu tram inicial on el riu fa de termenal entre Mentet i Nyer, recorre una vall molt tancada, passant a ponent del Sol\xc3\xa0 del Blai, on hi ha la Font de les Eres. Al llarg d'aquesta vall tancada rep per l'esquerra el C\xc3\xb2rrec de Poca-roba i per la dreta els d'en Jaume Batlle i de Juliol. \xc3\x89s un tram molt sinu\xc3\xb3s, retor\xc3\xa7at, fins que entra en un altre tram de vall molt tancat quan rep per l'esquerra el C\xc3\xb2rrec de l'Orri, de llarg recorregut des del sud-oest del terme, i al cap de poc, pel mateix costat, el C\xc3\xb2rrec de Moreries; poc despr\xc3\xa9s, ara per al dreta, el C\xc3\xb2rrec de la Pregonella. Sempre en una vall closa i recargolada, rep per la dreta el C\xc3\xb2rrec dels Colits. Sempre de forma molt sinuosa, travessa les Gorges de Nyer, al final de les quals rep per l'esquerra el C\xc3\xb2rrec de la Coma dels Horts, i poc despr\xc3\xa9s passa el Pas d'en Pi. De seguida arriba sota l'ermita de Nostra Senyora de la Roca, a la qual fa pr\xc3\xa0cticament la volta per sota i pel costat de ponent._NEWLINE_Poc abans d'arribar al poble de Nyer, rep per la dreta primer el C\xc3\xb2rrec de la Grevolosa, i despr\xc3\xa9s el de la Trilla, i just sota l'angle sud-oest del poble rep per l'esquerra el C\xc3\xb2rrec de l'Erola. En aquest lloc la Ribera de Mentet deixa de tenir un curs tan sinu\xc3\xb3s, i empr\xc3\xa8n la direcci\xc3\xb3 nord-oest. Passa a ponent del Mas de Mallol, poc despr\xc3\xa9s passa per sota de la l\xc3\xadnia de ferrocarril i corre un petit tram paral\xc2\xb7lel a la via del tren i a la carretera D - 57. De seguida, per\xc3\xb2, mig abandona el terme de Nyer.\n_START_SECTION_\nL\xc3\xadmit dels termes de Nyer i Soanyes\n_START_PARAGRAPH_\nLa riba esquerra continua essent del terme de Nyer, per\xc3\xb2 la dreta \xc3\xa9s ara de Soanyes. Tot just s\xc3\xb3n 100 metres, fent de termenal entre aquestes dues comunes. Finalment, s'aboca en la Tet davant i al sud-est del Mol\xc3\xad del Pont Nou de Canavelles i Soanyes."